P. Hrušovský, predseda NR SR: (2003-01-14):
Nech sa páči, pán poslanec Hopta. I. Hopta, poslanec: Vážený pán predseda Národnej rady Slovenskej republiky, vážení členovia vlády, vážené poslankyne, vážení poslanci Národnej rady Slovenskej republiky. Komunistická strana Slovenska si nikdy nerobila ilúzie o pravicovej politike súčasnej vládnej koalície. Tá bola, je a zrejme aj v budúcom období bude v hlbokom rozpore so záujmami a potrebami väčšiny občanov Slovenskej republiky. O tom svedčí nielen programové vyhlásenie vlády, schválený štátny rozpočet a s ním súvisiace novely zákonov, ale aj pripravovaná novela Zákonníka práce, ale predovšetkým vládny návrh zákona, ktorým sa mení a dopĺňa zákon Národnej rady Slovenskej republiky č. 277/1994 Z. z. o zdravotnej starostlivosti v znení neskorších predpisov. Takto obsahovo koncipovanou a predloženou novelou zákona o zdravotnej starostlivosti vláda Mikuláša Dzurindu začala zrejme posledný útok na zvyšky sociálnych istôt, ktoré našim občanom zostali z čias socializmu. Deje sa tak v čase, keď väčšina našich spoluobčanov už na vlastnej koži pociťuje drastické zdražovanie, ktoré sa začalo 1. januára tohto roku. Mnohé naše rodiny nielenže už nemajú dostatok finančných prostriedkov na základné životné potreby, ako je strava, bývanie, vzdelávania či kultúra, ale tisíce a tisíce ľudí si už ani dnes nedokáže zaplatiť lieky, ktoré nevyhnutne potrebuje doslova na zachovanie svojho života. A akoby toho nebolo ešte dosť, vláda prichádza s novelou zákona z dielne politickej strany ANO, ktorá v rozpore s článkom  40 Ústavy Slovenskej republiky zaručujúcej bezplatnú zdravotnú starostlivosť ide zavádzať poplatky nielen za recepty, stravu a lôžko v nemocnici, ale prináša aj spoplatnenie ďalších lekárskych služieb, čo bude znamenať zrejme začiatok genocídy nášho národa. Áno, genocídy, pretože rozsah úprav zákona bude mať priamy dosah na skrátenie dĺžky života občanov, na zhoršenie zdravotného stavu mnohých občanov. Takto prijatá novela zákona bude príčinou aj mnohých zbytočných úmrtí spôsobených nedostupnosťou lekárskej pomoci, nedostatkom starostlivosti a neschopnosťou platiť za liečbu. V stručnosti povedané, mnohí ľudia zomrú len preto, že sú chudobní a nebudú mať peniaze zaplatiť za lekárske úkony či lieky. Preto v mene poslaneckého klubu Komunistickej strany Slovenska verejne vyzývam vládu Slovenskej republiky, aby stiahla z rokovania túto novelu zákona a nedala sa ďalej vydierať Medzinárodným menovým fondom a Svetovou bankou. Zvlášť apelujem na poslancov Kresťanskodemokratického hnutia, ktorí tak vehementne bojujú proti potratom, aby minimálne aspoň tak razantne bojovali za životy a zdravie už narodených ľudí. Myslím si, že je to nielen ich občianska, ale aj kresťanská povinnosť. Veď táto protiústavná, protiľudová a amorálna novela zákona vracia naše zdravotníctvo späť o niekoľko desiatok rokov. Pripomínam, že takto koncipované opatrenia v zdravotníctve nemala vo svojom predvolebnom programe žiadna zo strán súčasnej vládnej koalície. Preto Komunistická strana Slovenska túto novelu zákona chápe aj ako nehorázny podvod na občanoch Slovenskej republiky, ktorí sa stali obetným baránkom súčasných mocných. Vláda by si však mala uvedomiť, že aj trpezlivosť občanov našej republiky má svoje medze a nemala by ich svojou politikou aj v oblasti zdravotníctva zaháňať do kúta, pretože ľud tejto krajiny sa v histórii už neraz dokázal vzoprieť mocným a zmeniť spoločenské i politické pomery v štáte. Preto aj z tohto miesta chcem vyhlásiť, že Komunistická strana Slovenska podporí všetky protestné akcie smerujúce za lepšie životné podmienky občanov Slovenskej republiky, za zachovanie doposiaľ ešte existujúcich sociálnych istôt. Vážené  dámy, vážení páni, od nástupu súčasnej vládnej koalície počúvame len to, že prakticky na nič nie sú peniaze. Zrejme to je aj hlavný dôvod, prečo sa vláda rozhodla predložiť túto novelu zákona. Ak opomeniem skutočnosť, že už trinásť rokov sa rozpredáva, respektíve drancuje majetok vybudovaný ľudom tejto krajiny a peniaze namiesto v štátnej pokladnici väčšinou končia vo vreckách vopred vyvolených jednotlivcov, tak sa verejne pýtam, prečo v čase, keď nemáme peniaze nielen na zdravotníctvo, ale aj na školstvo, vedu, kultúru či ďalšie oblasti nášho života, vynakladáme doslova desiatky miliónov korún na financovanie našich vojenských misií KFOR, SFOR, či dokonca ideme aj na tejto schôdzi predlžovať pobyt našej vojenskej jednotky v Afganistane. KSS je presvedčená, že je vhodnejšie tieto finančné prostriedky vynaložiť na zabezpečenie bezplatnej zdravotnej starostlivosti pre vlastných občanov,  než sa vojensky angažovať za záujmy USA. Myslím si, že už je najvyšší čas pozrieť sa pravde do očí a prestať podporovať militantnú imperialistickú politiku USA, ktoré pod pláštikom boja proti terorizmu prakticky bojujú len za svoje vlastné politické, ekonomické a vojenské záujmy a často to robia takým spôsobom...